## L’Hemisfèric oferix les últimes sessions del planetari en directe

*** ‘Les Nocturnes d’estiu’ se celebren els dimarts i dijous a les 20 hores fins al 4 de setembre**

L’Hemisfèric oferix, fins al 4 de setembre, les últimes sessions en directe de ‘Les Nocturnes d’estiu’ tots els dimarts i dijous a les 20 hores, i que estan recomanades per a majors de 10 anys.

Guiats per la narració del planetarista, el públic té l’oportunitat de descobrir el cel nocturn estival i conéixer les constel·lacions més representatives d’esta època de l’any i identificar les estreles més brillants.

Nebuloses, cúmuls estel·lars i restes d’estreles moribundes es revelen gràcies al sistema de projecció de l’Hemisfèric. Saturn i els anells més famosos de l’univers, les llunes més estranyes del sistema solar o un viatge fins als confins de l’univers són algunes de les espectaculars imatges que es projecten en la pantalla còncava de 900 metres quadrats de superfície.

A més del planetari, també destaca, entre les novetats de l’Hemisfèric, la pel·lícula *Leonardo da Vinci. Home universal*, que revela enigmes de la vida i l’obra del geni a través d’entrevistes i recreacions històriques; la projecció *Postals d’altres mons*, que mostra la diversitat de paisatges planetaris del sistema solar, i *Aurores. Llums del nord*, que permet contemplar a pantalla completa fulldome este sorprenent espectacle de llum intensa.

La cartellera de l’Hemisfèric inclou, a més, les pel·lícules *Animal Kingdom* i *Oceans* en format *fulldome* 2D, *L’escull encantat: Kaluoka’hina 3D* i *Caminant entre dinosaures. Planeta prehistòric 3D*, i la pel·lícula IMAX *Amazon Adventure*.

Fecha: 20/08/2025